URDHËR
Nr. 270, datë 31.5.2021

PËR MIRATIMIN E UDHËZUESIT TË INSTITUTIT TË SHËNDETIT PUBLIK “MBI PËRDORIMIN E DETYRUESHËM TË MASKAVE NË AMBIENTET JASHTË SHTËPISË”

Në mbështetje të pikës 4, të nenit 102, të Kushtetutës; të pikës 23, të nenit 3, të aktit normativ nr. 3, datë 15.3.2020, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga COVID-19”, të ndryshuar; në zbatim të autorizimit të ministrit të Shëndetësisë dhe Mbrojtjes Sociale nr. 556, datë 29.1.2021; në zbatim të vendimit të Komitetit të Përkohshëm për Infeksionin e Përhapur nga Coronavirus i ri nr. 2435, datë 27.5.2021, me qëllim mbrojtjen e shëndetit të popullatës nga infeksioni COVID-19,

URDHËROJ:

1. Miratimin e udhëzuesit të Institutit të Shëndetit Publik “Mbi përdorimin e detyrueshëm të maskave në ambientet jashtë shtëpisë”, sipas tekstit që i bashkëlidhet këtij urdhri. 
2. Ngarkohet për zbatimin e këtij urdhri Inspektorati Shtetëror Shëndetësor dhe të gjithë institucionet përgjegjëse, sipas përcaktimeve në pikën 23, të nenit 3, të aktit normativ nr. 3, datë 15.3.2020, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga COVID-19”, të ndryshuar.
Ky urdhër hyn në fuqi menjëherë.

ZËVENDËSMINISTËR I SHËNDETËSISË 
DHE MBROJTJES SOCIALE 
Eugena Tomini


UDHËZUES 
MBI PËRDORIMIN E DETYRUESHËM TË MASKAVE NË AMBIENTET JASHTË SHTËPISË

Ky udhëzues hartohet bazuar në pikën 23, të aktit normativ nr. 3, datë 15.3.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga COVID-19”. të ndryshuar,

Hyrje 
Ky dokument paraqet kriteret e përgjithshme, rregullat dhe përjashtimet për përdorimin e barrierave mbrojtëse (maskave) në ambientet jashtë shtëpisë, me qëllim zvogëlimin e përhapjes së mundshme të COVID-19.
Maska ndihmon në zvogëlimin e përhapjes së infeksionit në komunitet, duke minimizuar transmetimin e tij nga individ të infektuar. Përdorini i maskave të fytyrës në komunitet mund të shërbejë si një mjet për kontrollin e burimit të infeksionit.
Përdorimi i barrierës mbrojtëse (maskës) duhet të konsiderohet vetëm si një masë plotësuese dhe jo si një zëvendësim i masave të përcaktuara parandaluese, duhet të zbatohet bashkë me distancën fizike 1.5 – 2 metra dhe higjienën e duarve.


1. Përdorimi korrekt i barrierës mbrojtëse (maskës)
Parimet e përdorimit korrekt të maskave janë:
a) maska e fytyrës duhet të mbulojë plotësisht hundën, gojën dhe mjekrën;
b) pastrohen duart me sapun dhe ujë ose dezinfektues duarsh me bazë alkooli, përpara se të vendoset dhe hiqet maska;
c) maska nuk duhet të preket kur vendoset;
d) maska duhet të hiqet nga pas, duke shmangur prekjen e përparme të saj duke palosur qoshet e jashtme së bashku;
e) maska kirurgjikale hidhet në koshin e mbetjeve pas heqjes;
f) lani duart ose përdorni dezinfektant menjëherë pas heqjes së maskës;
g) maska jomjekësore prej tekstili, e ripërdorshme, pasi hiqet duhet të lahet pas çdo përdorimi, duke përdorur larës të zakonshëm në 60° C;
h) maska jomjekësore prej tekstili pasi të hiqet vendoset në një qese deri sa të lahet.
2. Kur duhet të mbahet maska
COVID-19 përhapet kryesisht ndërmjet njerëzve që janë në kontakt të ngushtë me njeri-tjetrin (brenda 1.5 – 2 metra). Barriera mbrojtëse (maska) duhet të vendosen vetëm në ambientet e mbyllura. Përdorimi i barrierës mbrojtëse (maskës) jashtë shtëpisë rekomandohet parimisht në këto raste (rastet më tipike):
a) në çdo ambient të mbyllur;
b) në çdo dyqan, supermarket apo aktivitet tregtar;
c) fëmijë mbi moshën 11 vjeç, kur vizitojnë mjedise si në pikën “b”;
d) në të gjitha mjetet e transportit publik dhe jopublik, kur në to enden persona të tjerë, përveç drejtuesit të automjetit;
e) gjatë të gjithë aktivitetit të punës në zyra, të gjithë institucionet publike dhe jopublike, teatër, kinema, muze, biblioteka, etj.;
f) nëse jeni duke u kujdesur në shtëpi për një familjar me COVID-19;
g) në të gjitha ambientet e brendshme në institucionet fetare;
h) në institucionet arsimore dhe ato të kujdesit shëndetësor, sipas rekomandimeve të mëparshme.
3. Modifikimet e përdorimit të barrierës mbrojtëse (maskës)
Vendosja e barrierës mbrojtëse (maskës) nuk mund të jetë e mundur në çdo situatë. Prandaj, ekzistojnë gjithashtu skenarë në disa raste kur ju lejohet të hiqni atë apo të modifikoni përdorimin e saj: 
a) nëse kërkohet për qëllime të identifikimit personal nga zyrtarët përkatës në polici, në bankë, në postë, në gjykatë, etj.;
b) gjatë procesit të manipulimeve dentare; 
c) nga personat që mbajnë/drejtojnë lutjen/shërbesën/ceremoninë fetare në ambiente të mbyllura;
d) nga persona me humbje të dëgjimit dhe të folurit ose për personat gjatë kohës së komunikimit me ta, nëse nuk kanë mundësi të përdorin maska të posaçme (transparente);
e) nëse kërkohet nga stafi i dyqaneve ose marketeve përkatëse për identifikim të moshës, përfshirë blerjen e produkteve me moshë të kufizuar, siç janë duhani dhe alkooli.
4. Rastet përjashtimore të përdorimit të barrierës mbrojtëse (maskës)
Mbajtja e maskës nuk mund të jetë e mundur në çdo situatë, prandaj parashikohen situatat përjashtimore, si vijon:
a) në të gjitha rastet kur përdorimi i maskës dëmton shëndetin, sipas rekomandimit të mjekut të familjes*;
b) nga persona me sëmundje që i bëjnë të paaftë për përdorimin e maskës*;
c) gjatë ushtrimit të aktiviteteve sportive;
d) kur në makinë është vetëm drejtuesi i mjetit ose persona që kanë lidhje familjare me të;
e) në aktivitete që mund të shkaktojnë lagien e maskës, si p.sh.: gjatë larjes në pishinë, në liqen ose në det;
f) në shtëpi, me anëtarët e ngushtë të familjes;
* Atyre që për shkak të moshës, shëndetit ose për arsye të paaftësisë nuk bartin maskë, do t’u kërkohet dokumentacioni shëndetësor që verifikon statusin apo vërtetimi respektiv.
**Këto udhëzime do të rivlerësohen në vazhdim, sipas të dhënave të sëmundshmërisë dhe situatës epidemiologjike të COVID-19.
***Udhëzuesit e mëparshëm mbi përdorimin e maskës, që nuk bien ndesh, mbeten në fuqi.

DREJTOR
Albana Fico

